Man gee hom oor ná hy boer glo doodslaanRick Lovelock is glo met ’n broodkrat doodgeslaan. Foto: Facebook ŉ Werknemer van ŉ nasionale broodbakkery moet tot vroeg volgende jaar in aanhouding bly nadat hy hom aan die polisie oorgegee het in verband met die moord op ŉ varkboer van Lydenburg. Rick Lovelock (59) het die Shoprite in De Qlercqstraat op die dorp op 9 November omstreeks 10:00 besoek om ou brood vir sy varke af te haal, sê brig. Leonard Hlathi, woordvoerder van die polisie in Mpumalanga. Terwyl Lovelock, wat onlangs van Newcastle in KwaZulu-Natal na Lydenburg verhuis het, met ŉ winkelwaentjie vol brood op pad uit die winkel was, het hy blykbaar gesien hoe die verdagte, Pete Khanye (36), sy voertuig skraap met die vragmotor waarmee hy brood afgelewer het. “Lovelock het die bestuurder genader en hom gevra waarom hy sy voertuig geskraap het,” sê Hlathi. ŉ Rusie het ontstaan en Lovelock is met ŉ broodkrat oor die kop geslaan, wat hom op die grond laat val het. ŉ Ambulans het gekom, maar Lovelock is op die toneel dood verklaar. Volgens die polisie het Lovelock vir Khanye na bewering twee keer met die vuis bygedam voordat hy met die krat geslaan is. Khanye het ná die voorval op die vlug geslaan, maar het hom verlede Maandag aan die polisie oorgegee en Dinsdag vir die eerste keer in die plaaslike landdroshof verskyn. Hy moet in polisie-aanhouding bly tot sy volgende hofverskyning op 10 Januarie.